《秀远堂次赵德孺韵》
宋代·李之仪

爱山依山住，如山不少下。山中所有多，惟取不容舍。

烟云实交游，松竹乃保社。尚欠目所穷，披剪宁问槚。

廓然宇宙宽，信矣和无寡。隐隐彻四垂，万象入坯冶。

初疑彩间错，又若墨匀洒。造化非适然，一一类见假。

吾友端可人，韵胜不少野。更将桃李俱，参差移拱把。

时哉须自勉，岁月甚奔马。得难未易失，讵有长年者。

何妨倒载归，日日无虚斝。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。